钦定古今图书集成/明伦汇编/官常典/第496卷 > 寇彦卿
## 钦定古今图书集成/明伦汇编/官常典/第496卷 > 寇彦卿

按《五代史梁臣传》：彦卿字俊臣，开封人也。世事宣武
军为牙将。太祖初就镇，以为通引官，累迁右长直都
指挥使，领洺州刺史。罗绍威将诛牙军，太祖遣彦卿
之魏计事，彦卿阴为绍威计画，乃悉诛牙军。彦卿身
长八尺，隆准方面，语音如钟，工骑射，好书史，善伺太
祖意，动作皆如旨。太祖尝曰：“敬翔、刘捍、寇彦卿皆天
为我生之。”其爱之如此。赐以所乘爱马一丈乌。太祖
围凤翔，以彦卿为都排阵使，彦卿乘乌，驰突阵前，太
祖目之曰：“真神将也。”初，太祖与崔引谋欲迁都洛阳，
而昭宗不许。其后昭宗奔于凤翔，太祖以兵围之。昭
宗既出，明年，太祖以兵至河中，遣彦卿奉表迫请迁
都，彦卿因悉驱徙长安居人以东，人皆拆屋为筏，浮
渭而下，道路号哭，仰天大骂曰：“国贼崔引、朱温，使我
至此！”昭宗亦顾瞻陵庙，徬徨不忍去，谓其左右为《俚
语》云：“纥干山头冻死雀，何不飞去生处乐！”相与泣下
沾襟。昭宗行至华州，遣人告太祖，以何皇后有娠，愿
留华州，待冬而行。太祖大怒，顾彦卿曰：“汝往趣官家
来，不可一日留也。”彦卿复驰至华，即日迫昭宗上道。
太祖即位，拜彦卿感化军节度使。岁馀，召为左金吾
卫大将军，充金吾卫仗使。彦卿晨朝至天津桥，民梁
现不避道，前驱捽现投桥上石栏以死。彦卿见太祖
自首，太祖惜之，诏彦卿以钱偿现家以赎罪。御史司
宪崔沂劾奏彦卿，请论法，太祖不得已，责授彦卿左
卫中郎将，复拜襄州防御使，选河阳节度使。太祖遇
弑，彦卿出太祖画像，事之如生。尝对客语先朝，必涕
泗交下。末帝即位，徙镇威胜。彦卿明敏善事人，而怗
宠作威，好诛杀，多猜忌。卒于镇，年五十七。